**Dėl Rokiškio rajono savivaldybės strateginio plėtros plano iki 2030 metų patvirtinimo**

2023 m. sausio 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 22 punktu, 10³ straipsnio 1, 2 ir 6 dalimis, 16 straipsnio 2 dalies 40 punktu, Lietuvos Respublikos strateginio valdymo įstatymo 22 straipsnio 2 dalimi, Strateginio valdymo metodikos, patvirtintos Lietuvos Respublikos Vyriausybės 2022 m. gruodžio 14 d. nutarimu Nr. 1264 „Dėl Lietuvos Respublikos Vyriausybės 2021 m. balandžio 28 d. nutarimo Nr. 292 „Dėl Lietuvos Respublikos strateginio valdymo įstatymo, Lietuvos Respublikos regioninės plėtros įstatymo 4 straipsnio 3 ir 5 dalių, 7 straipsnio 1 ir 4 dalių ir Lietuvos Respublikos biudžeto sandaros įstatymo 141 straipsnio 3 dalies įgyvendinimo“ pakeitimo“, trečiojo skyriaus šeštuoju skirsniu, ir Rokiškio rajono savivaldybės tarybos 2022 m. kovo 25 d. sprendimo Nr. TS-52 ,,Dėl Rokiškio rajono savivaldybės strateginio planavimo organizavimo tvarkos aprašo patvirtinimo“ 17 punktu, Rokiškio rajono savivaldybės taryba n u s p r e n d ž i a:

1. Patvirtinti Rokiškio rajono savivaldybės strateginį plėtros planą iki 2030 metų (pridedama).

2. Skelbti šį sprendimą Teisės aktų registre ir Rokiškio rajono savivaldybės interneto svetainėje.

Savivaldybės meras Ramūnas Godeliauskas

Jurgita Blaževičiūtė

Rokiškio rajono savivaldybės tarybai

**TEIKIAMO SPRENDIMO PROJEKTO „Dėl Rokiškio rajono savivaldybės strateginio plėtros plano iki 2030 metų patvirtinimo”**

**AIŠKINAMASIS RAŠTAS**

2023-01-11

Rokiškis

**Sprendimo projekto tikslai ir uždaviniai.**

Šiuo sprendimo projektu siūloma patvirtinti ilgalaikį (8 metų trukmės) programavimo lygmens strateginio planavimo dokumentą - Rokiškio rajono savivaldybės strateginį plėtros planą iki 2030 metų (toliau – RRSSPP 2030).

**Teisinio reguliavimo nuostatos.**

Lietuvos Respublikos vietos savivaldos įstatymas; Lietuvos Respublikos strateginio valdymo įstatymas; Strateginio valdymo metodika, patvirtinta Lietuvos Respublikos Vyriausybės 2022 m. gruodžio 14 d. nutarimu Nr. 1264; Rokiškio rajono savivaldybės strateginio planavimo organizavimo tvarkos aprašas, patvirtintas Rokiškio rajono savivaldybės tarybos 2022 m. kovo 25 d. sprendimu Nr. TS-52 ,,Dėl Rokiškio rajono savivaldybės strateginio planavimo organizavimo tvarkos aprašo patvirtinimo“.

**Sprendimo projekto esmė.**

Baigiantis Rokiškio r. strateginio plėtros plano iki 2022 m. įgyvendinimo laikotarpiui ir, siekiant užtikrinti darnų rajono plėtros strategijos tęstinumą, 2021 m. IV ketv. buvo inicijuotas naujo ilgo laikotarpio (2023-2030 m.) rajono savivaldybės strateginio plėtros plano rengimo procesas. Į šio svarbaus rajonui dokumento rengimo procesą buvo įtraukti ne tik rajono politikai, savivaldybės administracijos valstybės tarnautojai, seniūnai, bet ir savivaldybės socialiniai ir ekonominiai partneriai (savivaldybės įstaigos, įmonės, vietos veiklos grupių, bendruomenių, kitų NVO organizacijų atstovai, kitų asocijuotų struktūrų bei verslo atstovai), rajono gyventojai, vykdant apklausą, formuojant darbo grupes rajono situacijos analizės bei plano strateginės dalies rengimui. Į Rokiškio rajono savivaldybės strateginį plėtros plano rengimo procesą aktyviai įsitraukė Rokiškio rajono savivaldybės Strateginių planų rengimo ir įgyvendinimo priežiūros darbo grupė bei Rokiškio rajono savivaldybės mero potvarkiu patvirtintos trys tematinės darbo grupių nariai **(Ekonominės aplinkos kartu su jai reikalingais žmogiškaisiais ištekliais užtikrinimo, verslo, žemės ūkio, turizmo, švietimo, sporto ir kultūros puoselėjimo darbo grupė; Socialinės ir bendruomeniškos aplinkos, viešojo valdymo bei savivaldybės įvaizdžio formavimo darbo grupė; Aplinkos apsaugos ir atliekų tvarkymo užtikrinimo, komunalinių paslaugų ir savivaldybės infrastruktūros darbo grupė**).

1-ajame RRSSPP 2030 rengimo etape 2021 m. buvo:

atlikta Rokiškio rajono savivaldybei aktualių strateginio planavimo dokumentų analizė;

atlikta Rokiškio rajono savivaldybės strateginio plėtros plano iki 2022 metų įgyvendinimo analizė;

atliktas gyventojų nuomonės tyrimas (tyrime dalyvavo 581 rajono gyventojas);

atlikta rajono savivaldybės vidaus ir išorės aplinkos analizė (analizuoti 2016–2019 m. arba 2016–2020 m. laikotarpio statistiniai duomenys bei lyginti su šalies, regiono bei regiono savivaldybių rodikliais).

Suformuluota stiprybių, silpnybių, galimybių ir grėsmių (SSGG) analizė; Analizės pagrindu buvo suformuluotos Rokiškio rajono savivaldybės esminės problemos, kurių sprendimui ir rengiamas strateginis plėtros planas. 2021-12-23 RRSSPP 2030 I etapo procesai ir vidaus ir išorės aplinkos analizės rezultatai buvo pristatyti Rokiškio rajono savivaldybės tarybai, informacija pateikta viešai susipažinti savivaldybės tinklapyje, informuota per vietos žiniasklaidą.

2022 m. buvo tęsiamas RRSSPP 2030 rengimas ir formuojama strateginė dalis. RRSSP 2030 darbo grupės, rajono savivaldybės strateginių planų rengimo ir įgyvendinimo priežiūros darbo grupės nariai, socialiniai ekonominiai partneriai aktyviai diskutavo, teikė pasiūlymus, pastabas ir visų pastangų dėka 2022 m. buvo parengta RSSP 2030 koncepcija, kurią sudaro Savivaldybės vizija, prioritetai, tikslai ir uždaviniai bei juos įgyvendinantys rodikliai. Suformuluota savivaldybės vizija: Rokiškio rajono savivaldybė 2035 - žinomas, atviras ir gyvas, turtingos kultūros Šiaurės Rytų Lietuvos centras pažangesniam ir tvariam verslui, patogesniam gyvenimui, kartų bendrystei. Koncepcija buvo viešai pristatyta visuomenei šių metų rugsėjo mėnesį.

Parengus Koncepciją, buvo rengiama RRSPP 2030 strateginė dalis, formuluojami savivaldybės vystymosi iki 2030 m. prioritetai, tikslai ir uždaviniai bei priemonės nustatytoms problemoms spręsti, taip pat identifikuoti svarbiausi ilgalaikiai savivaldybės projektai, preliminarus lėšų poreikis ir jų įgyvendinimui reikalingi finansavimo šaltiniai, atsakingi vykdytojai.

Suformuluoti vizijai įgyvendinti 4 prioritetai: Pažangios ekonomikos tvari plėtra; Kūrybiškos ir aktyvios bendruomenės telkimas; Socialiai atsakingos valdysenos plėtojimas; Darnus aplinkos ir infrastruktūros vystymas. Tam, kad pasiekti suplanuotus kiekvienam iš prioritetų rodiklius, suplanuota 12 tikslų, 32 uždaviniai, kurių įgyvendinimui planuojamos 159 priemonės. Preliminariais skaičiavimai planuojama 2023-2030 m. laikotarpiu priemonių įgyvendinimui 175,429 mln. Eur (8 metams), arba maždaug po 21,929 mln. Eur (1 metams). Iš šios sumos planuojama per 8 m. laikotarpį pritraukti apie 72 mln. Eur ES ar kitų finansavimo šaltinių lėšų projektų įgyvendinimui. Pridedamas ir svarbiausių planuojamų 8 m. laikotarpiui projektų sąrašas.

RRSSPP 2030 viena iš dalių –stebėsenos ir įgyvendinimo sistema, kurioje aprašomi plano įgyvendinimo ir atskaitomybės terminai ir procedūros.

2023-01-10 parengtas RRSSPP buvo viešai pristatytas rajono strateginio planavimo komisijai bei visuomenei, prieš tai viešai paskelbus plano projektą viešoms konsultacijoms. Rokiškio r. savivaldybės strateginio planavimo komisija 2023-01-10 protokolu Nr. SPK-1 RRSSPP pritarė. Per visą plano rengimo procesą informacija apie plano rengimo procesus buvo viešinama ne tik savivaldybės tinklapyje, bet ir feisbuko paskyroje, vietos žiniasklaidoje.

**Laukiami rezultatai.** Patvirtinus Rokiškio r. savivaldybės strateginį plėtros planą iki 2030 m. bustinkamai ir laiku įgyvendintos teisės aktų, reglamentuojančių strateginio planavimo procesą savivaldybėje, nuostatos. Patvirtintas plėtros planas yra kompleksinis teisinis strateginio planavimo dokumentas, kuriuo nustatoma ilgalaikė Rokiškio rajono savivaldybės plėtros strategija: vizija, plėtros prioritetai, tikslai, uždaviniai ir priemonės strategijai įgyvendinti. RSSPP sudaro galimybes nustatyti dabartinę savivaldybės vietą ir reikšmę šalies ekonominiame bei socialiniame gyvenime, įvertinti nuolat kintančias plėtros tendencijas, išanalizuoti jų reikšmę savivaldybės vykdomai politikai. Tvariai įgyvendinant patvirtintą plėtros strategiją tikimasi kokybiškos gyvenamosios aplinkos rajone gerėjimo, kokybiškesnių ir prieinamesnių viešųjų paslaugų ir tvaraus rajono socialinės, ekonominės aplinkos vystymosi.

**Finansavimo šaltiniai ir lėšų poreikis**: Sprendimui įgyvendinti per visą plano įgyvendinimo laikotarpį lėšos bus numatomos savivaldybės biudžetuose, papildomai gaunamos per ES ir kitus finansavimo šaltinius.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams. Parengtas dokumentas atitinka Strateginio valdymo metodikos, patvirtintos Lietuvos Respublikos Vyriausybės 2022 m. gruodžio 14 d. nutarimu Nr. 1264, nuostatas;

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Strateginio planavimo ir investicijų

skyriaus vedėja Jurgita Blaževičiūtė